Un an de închisoare cu suspendare pentru un profesor din Capitală pentru că a jignit şi umilit un elev de clasa a V-a. Asta au decis judecătorii Curţii de Apel, după aproape cinci ani de când au avut loc primele abuzuri.

Profesorul de limba română, care a fost și dirigintele elevului umilit, a fost dat în judecată de părinții care susțin că acesta l-a amenințat și lovit pe copil. Pentru susținerea acuzațiilor, părinții au adus în instanță și probe audio.

În urma scandalului, elevul a fost transferat la o școală privată. Copilul a avut nevoie de ajutor specializat din partea unui psiholog, părinții povestind că acesta a amenințat chiar cu sinuciderea.

Profesorul nu a negat acuzațiile, acesta fiind motivul pentru care sentința a fost cu suspendare.

Părinții elevului cer daune în valoare de 90.000 de euro, cât i-a costat școlarizarea copilului după ce a transferat din liceul Eugen Lovinescu.